b'\n_START_ARTICLE_\nBrje\n_START_PARAGRAPH_\nBrje ali Breje je dolina ob soto\xc4\x8dju obeh Sav na Gorenjskem. Sava Dolinka je pred soto\xc4\x8djem s Savo Bohinjko izdolbla v \xc4\x8delno moreno Bohinjskega ledenika zadnjo, z obeh strani enakomerno zaprto dolino, imenovano na blejski strani Brje, na \xc5\xbeirovni\xc5\xa1ki strani pa Breje. Skoznjo \xc5\xa1e danes ne vodi nobena cesta, niti \xc5\xbeeleznica. Mo\xc4\x8dna, hudourni\xc5\xa1ka reka je rahlo vzvalovano krajino Blejskega kota v preddverju Triglava s tem lo\xc4\x8dila od prostranih polj de\xc5\xbeele pod Stolom, toda samo navidezno, ko se je prebila skozi jezerske usedline in ledeni\xc5\xa1ke nanose in dolino poglobila. Posebnost te doline so lehnjakotvorni izviri, ki nastanejo, ko voda iz njih na vse, kar je okoli nalaga apnenec, ki je raztopljen v vodi. Ker je bilo med in po zadnji poledenitvi na tem obmo\xc4\x8dju jezero je bila na dnu ve\xc4\x8d kot 10 meterska plast jezerske krede, to pa \xc5\xa1e vedno raztaplja voda, ki mezi skoznjo in kon\xc4\x8da na teh izvirih._NEWLINE_V dolini, ki je za\xc5\xa1\xc4\x8ditena z ob\xc4\x8dinskim odlokom raste ve\xc4\x8d za\xc5\xa1\xc4\x8ditenih rastlin, med njimi izjemno ogro\xc5\xbeena Loeselova grezovka in rezika. Celotno podro\xc4\x8dje Brja ogro\xc5\xbeajo na\xc4\x8drti v zvezi s HE Moste, saj je na\xc4\x8drtovan izravnalni bazen nove oziroma prenovljene elektrarne, s \xc4\x8dimer bi bilo poplavljenih 40 ha podro\xc4\x8dja.'